Idiogram
Idiogram, ideogram ili idiograf (grč. ἰδέα – idea = ideja γράφω – grapho = da napišem) je grafički prikaz hromosoma, haploidne ili diploidne hromosomske garniture. Drugim riječima, to je idealizirana "slika" hromosoma, na osnovu standardiziranih metoda mjerenja i brojanja u preporučenom broju hromosomskih garnitura različitih individua. Termin se odnosi na sve grafičke prikaze, bez obzira na detalje i metode prepariranja obojenih traka (bendova ili pruga) ili mapiranja gena. Na hromosomima su jasno prepoznatljivi glavni elementi njihove morfologije, kao što su relativna dužina u garnituri, položaj centromere, hromosomski kraci i drugi elementi. Idiogram je idealizirani grafički prikaz kariograma, odnosno kariotipa. Kreira se nakon mnoštva mjerenja i procjene prosjeka strukture metafaznih hromosoma. Pomoću hromosomske mape pod nazivom idiogram, istraživači identificiraju pojedine gene i određuju, kako njihov položaj, tako i međusobnu udaljenost. Posmatrani deogrami su razumljivi samo uz poznavanje prethodne konvencije, koja standardizira način grafičkog prikazivanja određene iinformacije i način čitanja ucrtanih „poruka“ na hromosomima.